Na temelju članka 32. Statuta Grada Šibenika, (Službeni glasnik Grada Šibenika br. 8/10, 5/12, 2/13, 2/18, 8/18-pročišćeni tekst i 2/20),) Gradsko vijeće Grada Šibenika na 19. sjednici održanoj 30. ožujka 2020. godine, donijelo je

O D L U K U

o oslobađanju od plaćanja zakupnine i naknade za korištenje javne površine

Članak 1.

Ovom se odlukom propisuju mjere za ublažavanje negativnih posljedica uzrokovanih korona virusom COVID-19 na poslovanje poslovnih subjekata u Gradu Šibeniku.

Članak 2.

Poslovni subjekti, koji obavljaju djelatnost u poslovnim prostorima u vlasništvu Grada Šibenika i sa Gradom Šibenikom imaju sklopljene važeće ugovore o zakupu kojima je onemogućeno poslovanje zbog mjera suzbijanja korona virusa COVID-19, oslobađaju se plaćanja zakupnine.

Članak 3.

Poslovni subjekti, korisnici javnih površina za postavljanje otvorene i zatvorene terase (štekata) te za postavljanje kioska kojima je onemogućeno poslovanje zbog mjera suzbijanja korona virusa COVID-19, oslobađaju se plaćanja mjesečne naknade.

Članak 4.

Mjere iz članaka 2. i 3. primjenjivat će se za razdoblje od 1. travnja do 30. lipnja 2020.godine.

Članak 5.

Ukoliko se pokaže potreba za nastavak ublažavanja negativnih posljedica uzrokovanih korona virusom COVID-19 na poslovanje osoba iz članka 2. i 3. ove Odluke, ovlašćuje se gradonačelnik na produženje roka iz članka 4. za primjenu mjera iz ove odluke.

Članak 6.

Za provođenje mjere iz članka 2. i 3. ove odluke zadužuju se Upravni odjel za upravljanje gradskom imovinom Grada Šibenika i Upravni odjel za financije Grada Šibenika.

Članak 7.

Ova Odluka stupa na snagu prvoga dana od dana objave u Službenom glasniku Grada Šibenika.

KLASA: 372-01/20-01/02

URBROJ: 2182/01-07/1-20-2

Šibenik, 30. ožujka 2020.

GRADSKO VIJEĆE GRADA ŠIBENIKA

 PREDSJEDNIK

dr.sc. Dragan Zlatović,v.r.